**En litterær temadag med Harry Potter**

Udviklet af Viborg Bibliotekerne

**Målgruppe** 7 - 12 år

**Antal** 50 - 100

**Varighed** 2-3 timer

En temadag med Harry Potter som omdrejningspunkt. Her fabrikeres der både Harry Potter tryllestave, der dystes i en Harry Potter- quiz, der opleves Harry Podcast, og der laves Harry Potter totalteater, samt udstilling med alt det materiale, som biblioteket har med Harry Potter.

**Sådan gør du**

**Forberedelse**

Book Harry Pottcast

Lav et samarbejde med den lokale dramaskole om at nogle af eleverne kommer udklædte som personer fra Harry Potter universet

Lav skabeloner til Harry Potter tryllestave. Indkøb rigelige mængder af limpistoler og lim til disse. Indkøb store mængder af blomsterpinde og maling. Gerne guld og sølv maling

Lav en udstilling med Harry Potter-materialer fra biblioteket

Forbered en Harry Potter-quiz med masser af gode spørgsmål til handlingerne i de forskellige bøger

**På dagen**

Der laves et tryllestavsværksted, hvor børnene kan lave en tryllestav ved hjælp af en blomsterpind, som de dekorerer med lim. Når limen er tør, kan man male tryllestaven. Vi oplevede, at guld- og sølvmaling var et hit.

Når man var færdig med sin tryllestav, var det muligt at ”lege” sig ind i Harry Potter-universet sammen med eleverne fra dramaskolen. Her kunne man ligesom være en del af et totalteater, hvor biblioteket i fantasien var omdannet til Hogwarts.

På bestemte annoncerede tidspunkter afholdes der en Harry Potter-quiz, hvor der med stor alvor svares på spørgsmål, og efter flere runder kåres byens mest vidende Harry Potter-fan.

Ligeledes på et bestemt tidspunkt kan man opleve Harry Pottcast. Her behandler aktørerne et specifikt emne fra Harry Potter- bøgerne i podcastformat.

Børnene kan også se udstillingen med materialer og evt. låne noget af det med hjem.

**Afrunding**

Det har været et stort ønske fra flere af bibliotekets brugere, at vi afholdt noget med Harry Potter-karakterer. Vi blev overraskede over, at der på dagen kom både børn, der lige var begyndt i skole og store teenagere, der nærmede sig 18 år. Vi oplevede også at der kom familier, som deltog i dagen, fordi de havde et fællesskab om Harry Potter-universet.

Dette blev en dag for kommunens Harry Potter-fans.

**Man kunne også...**

Udvide aktiviteterne således at man fandt nogle til at holde foredrag om ”magiske dyr”, lavede et samarbejde med den lokale biograf om at vise en Harry Potter-film og måske i højere grad dyrke uhyggen lidt.

**Materialer**

Harry Pottcast (podbean.com)

Blomsterpinde, limpistoler, lim og maling

Projektor til at vise spørgsmålene i quizzen

Alle de materialer, som biblioteket har med Harry Potter

Diverse Harry Potter gadgets – halstørklæder, trøjer, emblemer, tryllestave, briller og alt hvad man kan finde på hjemmesider og i butikker